
Kommunedirektørens innstilling
Med hjemmel i plan- og bygningsloven § 12-12 vedtas forslag til "Reguleringsplan for Rørakollen, planID 1021», med plankart sist datert 01.09.2026 og bestemmelser sist datert 07.09.2026.
Gjeldende reguleringsplan for Røraåsen (PlanID 1007), vedtatt 18.06.2003, oppheves delvis ved godkjenning av den nye planen. Opphevingen inkluderer alle senere planendringer, delplaner og tilhørende bestemmelser innenfor det området som omfattes av ny reguleringsplan for Rørakollen.


SAKSUTREDNING

Viktige punkter
Forslaget til reguleringsplan for Rørakollen i Bergsbygda legger til rette for frittliggende småhusbebyggelse med inntil 22 boenheter fordelt på 11 boligtomter, med tilhørende veg, fortau, lekeareal og blågrønn struktur.
Planforslaget lå ute til høring og offentlig ettersyn fra 17.10.2025 til 30.11.2025. Statsforvalteren og Telemark fylkeskommune fikk forlenget uttalelsesfrist for å kunne vurdere supplerende og revidert planmateriale. Det kom inn sju uttalelser, hvorav én inneholdt innsigelse. Statsforvalterens innsigelse gjaldt omdisponering av dyrka og dyrkbar jord og var begrunnet i hensynet til nasjonale jordverninteresser. Som følge av dialogen om innsigelsen er planforslaget redusert fra 21 til 11 boligtomter. Tomtene T12–T21 tas ut av reguleringsplanen, slik at om lag 8 dekar dyrkbar og fulldyrka jord ikke videreføres til utbygging. Statsforvalteren har frafalt innsigelsen under forutsetning av at utfallet av behandlingen av både planID 1021 Rørakollen og planID 1018 Røra Søndre er i samsvar med den omforente løsningen. Uttalelsene omhandlet for øvrig naturmangfold, kulturminner, barn og unges interesser, støy, trafikksikkerhet og adkomst, overvann, flom og skredfare, drikkevann, plantehelse og krav om konsekvensutredning.
Planmaterialet er revidert for å følge opp høringsuttalelsene. Reduksjonen av planområdet innebærer også at større naturarealer og de registrerte kulturminnene ikke lenger omfattes av utbyggingsområdet. Kommunen opprettholder vurderingen av at planforslaget ikke utløser krav om konsekvensutredning. Kommunedirektøren vurderer at planforslaget kan vedtas med de foreslåtte endringene, jf. plan- og bygningsloven § 12-12.
Tiltakshaver/forslagsstiller: Tveito Maskin AS
Plankonsulent: Sweco Norge AS
Saksfremstilling
Bakgrunn
Planarbeidet for Rørakollen i Bergsbygda er igangsatt av Tveito Maskin AS, og planforslaget er utarbeidet av Sweco Norge AS. Planforslaget gjelder detaljregulering for frittliggende småhusbebyggelse i form av eneboliger og tomannsboliger med tilhørende infrastruktur.
Beskrivelse av planforslaget
Planområdet ligger i Bergsbygda i Porsgrunn. Planforslaget som legges fram til sluttbehandling, åpner for etablering av frittliggende småhusbebyggelse på 11 tomter, med tilhørende kjøreveg, fortau, lekeareal og blågrønn struktur. Det tillates én enebolig eller tomannsbolig med maksimalt to boenheter per tomt. Planområdet omfatter et areal på omtrent 14 dekar, og ligger i tilknytning til eksisterende boligbebyggelse, jordbruksarealer og naturarealer. Kyststien går gjennom området og videre nordover.
Planforslaget berører gjeldende reguleringsplan for Røraåsen, planID 1007, vedtatt 18.06.2003. Den delen av reguleringsplanen for Røraåsen som omfattes av den nye reguleringsplanen, foreslås opphevet ved vedtak av detaljreguleringen for Rørakollen.
Tidligere politisk behandling
Saken ble lagt fram for førstegangsbehandling i Utvalg for miljø og byutvikling (UMB) 23.09.2025, sak 76/25. Utvalget vedtok å legge forslag til detaljregulering for Rørakollen, planID 1021, ut til høring og offentlig ettersyn. Planforslaget omfattet på dette tidspunktet 21 boligtomter med tilhørende veger, lekearealer og grønnstruktur. Det vises til saksdokumentene fra førstegangsbehandlingen for nærmere informasjon om planstatus, planområdet og forslagsstillers beskrivelse av planforslaget.
Etter førstegangsbehandlingen er planforslaget vesentlig endret som følge av innkomne høringsuttalelser, supplerende faglige utredninger og dialog med berørte myndigheter, herunder oppfølgingen av Statsforvalterens innsigelse. Endringene og bakgrunnen for disse omtales nærmere nedenfor.
Høring og offentlig ettersyn
Planforslaget lå ute til høring og offentlig ettersyn i perioden 17.10.2025–30.11.2025. Statsforvalteren i Vestfold og Telemark ba om supplerende dokumentasjon og vurderinger, og høringsfristen ble derfor forlenget. Etter avtale med Telemark fylkeskommune ble også fylkeskommunens frist forlenget, slik at det reviderte planmaterialet kunne inngå i vurderingsgrunnlaget.
Det kom inn sju høringsuttalelser og merknader:
Nr.	Avsender	Dato for uttalelse	Tema
1	Statsforvalteren i Vestfold og Telemark	28.04.2026	Jordvern (innsigelse), naturmangfold og støy
2	Telemark fylkeskommune	04.05.2026	Barn og unge, planfaglige forhold, jordvern og kulturminner
3	NVE	20.11.2025	Flom, overvann og skred
4	Mattilsynet	26.11.2025	Drikkevann og plantehelse
5	Naturvernforbundet i Grenland	30.11.2025	Naturmangfold og jordvern
6	Bjørn Tore Hjartsjø	30.11.2025	Adkomst
7	Jesper Astrup	30.11.2025	Konsekvensutredning og trafikksikkerhet


De viktigste temaene under høringen var jordvern, naturmangfold, kulturminner, støy, trafikksikkerhet, overvann og skredfare. Statsforvalteren fremmet innsigelse til planforslaget av hensyn til nasjonale jordverninteresser. Innsigelsen og den videre oppfølgingen omtales særskilt nedenfor. 
Uttalelsene og merknadene er oppsummert og vurdert i dokumentet «Kommunedirektørens kommentarer til høringsuttalelsene», jf. vedlegg 11. Dokumentet redegjør også for hvordan de enkelte merknadene er fulgt opp i det reviderte planforslaget.
Endringer etter høring og offentlig ettersyn
Etter høringen er det innhentet supplerende dokumentasjon knyttet til blant annet jordvern, jordkvalitet og støy. Plankartet, planbestemmelsene og det øvrige planmaterialet er revidert på bakgrunn av høringsuttalelsene og dialogen med berørte myndigheter. Den mest omfattende endringen er at plangrensen er redusert som følge av dialogen med Statsforvalteren om jordverninnsigelsen. Tomtene T12–T21 med tilhørende utbyggingsarealer er tatt ut av reguleringsplanen. Planforslaget er dermed redusert fra 21 til 11 boligtomter. Den omforente løsningen framgår av referatet fra dialogmøtet 26.05.2026 og Statsforvalterens brev om frafall av innsigelsen, jf. vedlegg 13 og 15.
For arealene som er tatt ut av reguleringsplanen, vil arealformålet i kommuneplanens arealdel fortsatt gjelde. Kommunen har gitt innspill til den pågående revisjonen av kommuneplanens arealdel om tilbakeføring av de aktuelle arealene til LNF-formål. Som følge av den reduserte planavgrensningen er også lekearealene LEK2 og LEK3, de registrerte kulturminnene og øvrige arealformål i den nordlige delen tatt ut av planforslaget. Det gjenværende lekearealet videreføres for de 11 boligtomtene.
Planmaterialet er i tillegg revidert når det gjelder blant annet støy, fortau, trafikksikkerhet, matjord, plantehelse, overvann og skredfare. En samlet oversikt over endringene og oppfølgingen av høringsuttalelsene framgår av supplementet til planbeskrivelsen og dokumentet «Vurdering av innkomne merknader etter høring og offentlig ettersyn», jf. vedlegg 5 og 11. 
Kommunedirektøren har vurdert om endringene etter høring og offentlig ettersyn utløser behov for ny høring og nytt offentlig ettersyn etter plan- og bygningsloven §§ 5-2 og 12-10. Endringene innebærer i hovedsak en reduksjon av planområdet og utbyggingsomfanget samt oppfølging av forhold som allerede var tema under høringen. Forslagsstiller har i dialog med kommunen akseptert den reduserte planavgrensningen som løsning på innsigelsen, og samtidig ønsket at planbestemmelsene skal åpne for enebolig eller tomannsbolig med maksimalt to boenheter per tomt innenfor det gjenværende utbyggingsområdet. Dette er innarbeidet i planbestemmelsene. De gjenværende utbyggingsområdene inngikk i høringsforslaget, og endringene vurderes ikke å berøre nye interesser på en måte som tilsier ytterligere medvirkning. På denne bakgrunn vurderer kommunedirektøren at planforslaget kan sluttbehandles uten ny høring og nytt offentlig ettersyn.
 
Kommunedirektørens vurdering
Oppfølging av høringsuttalelsene
De innkomne høringsuttalelsene og kommunedirektørens vurdering av disse framgår av merknadsbehandlingen, jf. vedlegg 11. Supplementet til planbeskrivelsen redegjør nærmere for planprosessen etter høring og offentlig ettersyn og for endringene som er gjort i planmaterialet. Høringsuttalelsene omhandler blant annet jordvern, naturmangfold, kulturminner, barn og unges interesser, støy, trafikksikkerhet, overvann og skredfare. Nedenfor omtales de temaene som har hatt størst betydning for utformingen av det reviderte planforslaget.
Vurdering av krav om konsekvensutredning
Spørsmålet om konsekvensutredning ble vurdert før førstegangsbehandlingen. Kommunen konkluderte med at planforslaget ikke utløste krav om konsekvensutredning, jf. KU-vurderingen i vedlegg 28. Under høringen ble det stilt spørsmål ved denne konklusjonen. Innspillet er vurdert nærmere i merknadsbehandlingen. Naturmangfold, jordvern, skredfare, kulturminner, støy, trafikksikkerhet og øvrige relevante virkninger er belyst i planbeskrivelsen, ROS-analysen og tilhørende fagutredninger.
Planforslaget som legges fram til sluttbehandling, har et vesentlig mindre utbyggingsomfang enn forslaget som lå til grunn for den opprinnelige vurderingen. Det har heller ikke kommet fram nye opplysninger som tilsier at planen kan få vesentlige virkninger for miljø eller samfunn utover det som tidligere er vurdert. Kommunedirektøren vurderer derfor at det ikke er grunnlag for å endre den tidligere konklusjonen.
Jordvern og Statsforvalterens innsigelse
Opplysninger fra landbrukskontoret viser at jordbruksarealene ikke har vært i aktiv drift siden omkring 2002. Den landbruksfaglige vurderingen viser også til arealenes arrondering og at det vil være behov for jordforbedrende tiltak for å oppnå tilfredsstillende avlinger. Dette endrer ikke klassifiseringen som fulldyrka og dyrkbar jord eller at arealene representerer en framtidig jordressurs. Opplysningene inngår i det samlede vurderingsgrunnlaget, men gir ikke grunnlag for å fravike løsningen som ligger til grunn for Statsforvalterens frafall av innsigelsen.
Deler av arealene som omfattes av innsigelsen, er avsatt til utbyggingsformål i kommuneplanens arealdel. Statsforvalteren viste imidlertid til at tiårsbegrensningen i plan- og bygningsloven § 5-5 ikke er absolutt, og til Kommunal- og distriktsdepartementets tolkningsuttalelse av 29.10.2024. Departementet har her lagt til grunn at det kan være adgang til å fremme innsigelse dersom det etter at gjeldende plan ble vedtatt, har kommet nye styringsdokumenter som det nye planforslaget ikke følger opp. Etter Statsforvalterens vurdering ga de nye og skjerpede nasjonale føringene for jordvern, blant annet vedlagte rundskriv M-1/2025, grunnlag for å fremme innsigelse til reguleringsplanen.
Det ble gjennomført dialogmøte mellom kommunen og Statsforvalteren 26.05.2026. Rørakollen ble vurdert i sammenheng med det tilgrensende planarbeidet for Røra søndre, planID 1018, fordi jordbruksarealene innenfor de to planområdene kan ses samlet. På bakgrunn av en samlet vurdering av de to planområdene ble det enighet om en løsning som innebærer at all dyrka og dyrkbar jord innenfor Røra Søndre ikke omdisponeres til utbygging og at de nordlige jordbruksarealene innenfor Rørakollen, herunder tomtene T12–T21, ikke bygges ut. Tomtene T1–T11 videreføres, og planforslaget reduseres dermed fra 21 til 11 boligtomter. Løsningen framgår av referatet fra dialogmøtet, jf. vedlegg 13.
Endringene innebærer ifølge Statsforvalteren at 8 dekar areal registrert som dyrkbar og fulldyrka jord, og vurdert som svært gode jordressurser, ikke videreføres til utbygging i Rørakollen. I Røra søndre gjelder dette 1,9 dekar dyrkbar og fulldyrka jord. Samlet utgjør dette 9,9 dekar. Omtrent 3,5 dekar areal registrert som fulldyrka jord og vurdert som gode jordressurser foreslås omdisponert til utbygging i den sørlige delen av Rørakollen.
Statsforvalteren har i brev av 11.08.2026 frafalt innsigelsen under forutsetning av at planene vedtas i samsvar med løsningen det ble enighet om (vedlegg 15). Statsforvalteren har stilt følgende forutsetninger:
De nordøstlige jordene i Rørakollen, tilsvarende T12–T21, tilbakeføres til LNF-formål.
Det sikres tilgang gjennom planområdet til drift av den gjenværende dyrka jorda og til kyststien.
Det utarbeides en matjordplan i samråd med landbrukskontoret som sikrer gjenbruk av den dyrka jorda som omdisponeres.
All dyrka og dyrkbar jord innenfor planområdet for Røra søndre tilbakeføres til LNF-formål.
Statsforvalteren gir samtidig et sterkt faglig råd om at all dyrka og dyrkbar jord innenfor planområdet bevares og tilbakeføres til LNF-formål. Statsforvalteren har likevel vurdert at løsningen i tilstrekkelig grad imøtekommer innsigelsen. Dersom løsningen endres, forutsetter Statsforvalteren at det gjennomføres ny dialog. Planforslaget er derfor utformet slik at tomtene T12–T21 ikke videreføres til utbygging, nødvendig tilgang til den gjenværende dyrka jorda og kyststien sikres, og det stilles krav om matjordplan utarbeidet i samråd med landbrukskontoret. Løsningen forutsetter også at all dyrka og dyrkbar jord innenfor planområdet for Røra søndre ikke videreføres til utbygging.
Kommunedirektøren vurderer at løsningen gir en vesentlig bedre ivaretakelse av jordvernhensynet enn planforslaget som lå ute til høring. Samtidig videreføres 11 boligtomter. Planbestemmelsene åpner for enebolig eller tomannsbolig, med inntil to boenheter per tomt. Dette gir mulighet for inntil 22 boenheter og en mer effektiv arealutnyttelse av arealene som omdisponeres til boligformål. Utbyggingen kan i tillegg bidra til finansiering av en tryggere gangforbindelse langs Bergsbygdavegen. Etter en samlet avveining mellom jordvernhensynet og samfunnsnytten ved utbyggingen vurderer Kommunedirektøren at løsningen kan anbefales.
Dersom det ved den politiske behandlingen gjøres endringer som avviker fra løsningen, forutsetter Statsforvalteren at det gjennomføres ny dialog før saken sluttføres.
Kulturminner
Telemark fylkeskommune viser til at det innenfor planområdet som lå ute til høring, er registrert de automatisk fredete kulturminnene ID 288673 og ID 288911, samt deler av sikringssonen til kulturminne ID 324660. ID 288911 var foreslått bevart, mens ID 288673 og deler av sikringssonen til ID 324660 var i konflikt med den planlagte utbyggingen. Fylkeskommunen ga 29.04.2026 tillatelse til inngrep etter kulturminneloven § 8 fjerde ledd, på nærmere angitte vilkår.
Etter dialogen med Statsforvalteren om jordverninnsigelsen er planområdet vesentlig redusert. De registrerte kulturminnene, tilhørende hensynssoner og bestemmelsesområdene # 1 og # 2 ligger dermed utenfor plangrensen i planforslaget som legges fram til sluttbehandling. De kulturminnefaglige endringene som Sweco tidligere innarbeidet for disse arealene, inngår derfor ikke i det reviderte plankartet og planbestemmelsene. Kulturminnene er fortsatt automatisk fredet etter kulturminneloven, men planforslaget åpner ikke lenger for tiltak som kommer i konflikt med dem. Vilkårene i fylkeskommunens tillatelse til inngrep er derfor ikke aktuelle for planforslaget som nå legges fram.
Dersom den politiske behandlingen fører til at hele eller deler av utbyggingsområdet som er tatt ut, likevel skal videreføres, må plankartet og planbestemmelsene revideres i samsvar med Telemark fylkeskommunes uttalelse og tillatelsen etter kulturminneloven § 8 fjerde ledd før planen kan vedtas.
Barn og unges interesser
Som følge av reduksjonen av planområdet er LEK2 og LEK3 tatt ut av planforslaget. Lekearealet som tidligere var betegnet LEK1, videreføres som felles lekeareal for den gjenværende utbyggingen. Planforslaget omfatter 11 boligtomter og åpner for maksimalt 22 boenheter. Planbestemmelsene stiller krav til lekearealets opparbeidelse, terreng, dekke og solforhold, og til at arealet skal være egnet for barn med nedsatt funksjonsevne. Ordlyden er endret fra «kan opparbeides» til «skal opparbeides» i samsvar med Telemark fylkeskommunes anbefaling. Bestemmelsene sikrer at lekearealet skal være opparbeidet før det gis midlertidig brukstillatelse eller ferdigattest.
Betegnelsene for fortauene o_FO1 og o_FO2 er samordnet i plankartet og planbestemmelsene. Rekkefølgekravet presiserer at fortauene skal være ferdig opparbeidet før det gis igangsettingstillatelse. Kravet om trygg gangforbindelse langs Bergsbygdavegen mellom Lillegården og broen over Bergselva videreføres og skal oppfylles i samsvar med inngått utbyggingsavtale.
Kommunedirektøren vurderer at lekearealet, sett i sammenheng med det reduserte utbyggingsomfanget og kravene til opparbeidelse og utforming, gir et tilstrekkelig leketilbud. Sammen med kravene til fortau og trygg gangforbindelse vurderes hensynet til barn og unge og trafikksikkerheten som tilstrekkelig ivaretatt i det reviderte planforslaget.
Støy
Statsforvalteren påpekte at planforslaget som ble sendt på høring, ikke ivaretok støyforholdene ved boligtomtene T9 og T10 tilstrekkelig. Det ble derfor utarbeidet en støyfaglig utredning, datert 17.02.2026, jf. vedlegg 17. Plankartet og planbestemmelsene ble deretter revidert. På bakgrunn av det reviderte materialet vurderte Statsforvalteren at støyhensynet var bedre ivaretatt og fremmet ikke innsigelse til dette temaet.
Støyutredningen viser at tilfredsstillende støynivå på uteoppholdsarealene til T9 og T10 kan oppnås ved etablering av støyskjerm langs Bergsbygdavegen. I beregningene er det lagt til grunn en 74 meter lang støyskjerm med en høyde på 1,8 meter over terrenget. Støyskjermen er vist i plankartet, og planbestemmelsene stiller krav til skjermens høyde, tette utførelse og støyabsorberende overflate mot Bergsbygdavegen. Det er også fastsatt rekkefølgekrav om at støyskjermen skal være etablert før boliger på T9 og T10 kan tas i bruk. Bestemmelsene stiller i tillegg krav til dokumentasjon av støyforhold ved fasader og på uteoppholdsarealer, stille side og støy i bygge- og anleggsfasen.
Kommunedirektøren vurderer at støyforholdene er tilstrekkelig utredet, og at plankartet og planbestemmelsene sikrer nødvendig oppfølging ved videre prosjektering og utbygging. Støyhensynet vurderes derfor som tilstrekkelig ivaretatt i planforslaget.
Naturmangfold
Naturvernforbundet i Grenland tok opp hensynet til natur og dyrkbar mark, bevaring av vegetasjon og store trær samt bekkedraget gjennom planområdet. Statsforvalteren ga i tillegg faglig råd om at forekomstene av ask og alm burde vurderes nærmere. Det reduserte planforslaget innebærer at større naturarealer og deler av de registrerte naturverdiene ikke lenger vil omfattes av utbyggingsområdet. Deler av bekkedalen innenfor det gjenværende planområdet er regulert til blågrønn struktur. Planbestemmelsene sikrer at bekken opprettholdes som et åpent, naturlig og vegetert element, samtidig som området kan benyttes til håndtering og fordrøyning av overvann.
Det er registrert én ask og én alm ved T9, innenfor eller tett inntil arealet som er regulert til fortau o_FO2. Begge artene er vurdert som sterkt truet. Registreringenes stedfestingsnøyaktighet gjør det vanskelig å knytte registreringene med sikkerhet til bestemte enkelttrær. Et absolutt bevaringskrav kan også komme i konflikt med krav til nødvendig bredde, trafikksikkerhet, universell utforming samt drift og vedlikehold av fortauet. Trærne er derfor ikke sikret gjennom hensynssone eller et bindende bevaringskrav. Ved detaljprosjekteringen av fortau o_FO2 bør det likevel vurderes om eksisterende ask og alm kan bevares, så langt dette kan gjennomføres uten å komme i konflikt med de nevnte kravene.
Kommunedirektøren har vurdert prinsippene i naturmangfoldloven §§ 8–12, jf. § 7. Kunnskapsgrunnlaget består blant annet av naturtypekartlegginger gjennomført i 2022 og 2023, sammenstilt i Fauns rapport som sist ble revidert 12.05.2025, registreringer i Artskart, Statsforvalterens uttalelse av 28.04.2026 og vurderingene i planbeskrivelsen og merknadsbehandlingen. Kunnskapsgrunnlaget vurderes som tilstrekkelig, jf. naturmangfoldloven § 8.
Reduksjonen av planområdet innebærer færre inngrep og at større deler av de registrerte naturverdiene dermed ikke berøres av utbyggingen. På bakgrunn av det foreliggende kunnskapsgrunnlaget og det reduserte utbyggingsomfanget vurderer Kommunedirektøren at føre-var-prinsippet i naturmangfoldloven § 9 ikke tilsier ytterligere tiltak. Den samlede belastningen på naturmangfoldet reduseres sammenlignet med planforslaget som lå ute til høring, jf. naturmangfoldloven § 10. Kostnader ved nødvendige avbøtende tiltak bæres av tiltakshaver, jf. naturmangfoldloven § 11. Reguleringen av bekkedalen og kravene til overvannshåndtering og vegetasjon vurderes å bidra til en miljøforsvarlig gjennomføring, jf. naturmangfoldloven § 12.
Kommunedirektøren vurderer samlet at hensynet til naturmangfold er tilstrekkelig ivaretatt i det reviderte planforslaget.
Drikkevann og plantehelse
Mattilsynet vurderte i uttalelsen av 26.11.2025 at hensynet til drikkevannsforsyningen var ivaretatt i planforslaget. Mattilsynet viste samtidig til at flytting av jordmasser og bruk av anleggsmaskiner kan medføre risiko for spredning av planteskadegjørere og floghavre. Selv om planområdet er redusert, berører planforslaget fortsatt dyrka og dyrkbar jord. Mattilsynets faglige råd om plantehelse og håndtering av jordmasser er derfor fortsatt relevant. Planbestemmelse punkt 2.1.5 stiller krav om at matjordplanen skal omfatte kartlegging av planteskadegjørere og floghavre og beskrive nødvendige tiltak for å hindre spredning dersom slike forekomster påvises. Matjordplanen skal utarbeides i samråd med kommunens landbruksforvaltning og følge søknad om igangsettingstillatelse til tiltak som berører dyrka eller dyrkbar jord. Kommunedirektøren vurderer at hensynet til drikkevann og plantehelse er tilstrekkelig ivaretatt.
Overvann, flom og skredfare
NVE hadde ingen merknader til den geotekniske vurderingen av områdestabilitet eller den gjennomførte skredfarevurderingen. NVE ga imidlertid faglig råd om å supplere planbestemmelsene med et tydelig rekkefølgekrav for gjennomføring og dokumentasjon av nødvendige sikringstiltak. Bekkedalen innenfor det gjenværende planområdet er regulert til blågrønn struktur og skal ivareta en åpen vannvei samt håndtering og fordrøyning av overvann. Plankartet viser hensynssoner for flomfare og ras- og skredfare med tilhørende bestemmelser. Planbestemmelsene stiller krav til geoteknisk dokumentasjon, fagkyndig prosjektering og gjennomføring av nødvendige sikringstiltak.
Hensynssonen for ras- og skredfare berører fortsatt deler av boligtomtene T4–T6. Sonen går så vidt inn på T4, ligger delvis innenfor byggegrensen på T5 og tangerer byggegrensen på T6. NVEs faglige råd er derfor fortsatt relevant, særlig for T5. Planbestemmelse punkt 5.1 fastsetter at nødvendige sikringstiltak skal være utført og sikkerheten dokumentert før det gis igangsettingstillatelse til tiltak ut over grunn- og betongarbeider innenfor hensynssonen. Det reduserte planområdet innebærer samtidig færre byggetiltak og mindre terrenginngrep enn planforslaget som lå til grunn for NVEs uttalelse. Kommunedirektøren vurderer at hensynet til flom, overvann, områdestabilitet og skredfare er tilstrekkelig ivaretatt.
Kommunedirektørens samlede vurdering
Kommunedirektøren vurderer at det reviderte planforslaget gir en akseptabel balanse mellom jordvernhensynet, ønsket om boligbygging og øvrige samfunnsinteresser. Utbyggingsomfanget er vesentlig redusert, samtidig som planen åpner for inntil 22 boenheter fordelt på 11 tomter. Muligheten for tomannsboliger gir en mer effektiv utnyttelse av arealene som omdisponeres, samtidig som utbyggingen bidrar til finansiering av en tryggere gangforbindelse langs Bergsbygdavegen. De øvrige hensynene som er omtalt ovenfor, vurderes som tilstrekkelig ivaretatt. På dette grunnlaget anbefaler kommunedirektøren at det reviderte planforslaget vedtas. Det forutsettes at utfallet av begge plansakene for Rørakollen og Røra Søndre er i samsvar med løsningen som ligger til grunn for Statsforvalterens frafall av innsigelsen. Ved eventuelle avvik må det gjennomføres ny dialog med Statsforvalteren før saken sluttføres.
Økonomiske konsekvenser for kommunen
Rekkefølgekravet om trygg gangforbindelse langs Bergsbygdavegen er fulgt opp gjennom planbestemmelsene og inngått utbyggingsavtale. Planforslaget forventes for øvrig ikke å medføre vesentlige økonomiske konsekvenser for kommunen.
Miljømessige konsekvenser for kommunen
Tomtene T12–T21 er tatt ut av planforslaget. Det foreslås derfor tilbakeføring til LNF-formål for denne tidligere delen av planområdet i pågående revisjon av kommuneplanens arealdel, gitt at innsigelsen frafalles. Det er gjennomført nye, sammenlignbare beregninger for det opprinnelige og det reduserte planforslaget ved bruk av NIBIOs klimagasskalkulator, jf. vedlegg 37. Beregnet klimaeffekt over 20 år reduseres fra 414 til 80 tonn CO₂-ekvivalenter, en reduksjon på om lag 81 prosent. Det reduserte planforslaget vil likevel medføre økte klimagassutslipp som følge av arealbruksendringer.
Konklusjon
Med henvisning til vurderingene ovenfor konkluderer kommunedirektøren med at detaljregulering for Rørakollen, planID 1021, kan vedtas med de foreslåtte endringene, jf. plan- og bygningsloven § 12-12.

